《同鸿父游南寺》
宋代·洪朋

薄寒中人晖景晚，江头兰若同游衍。蛛丝垂户像设深，蜃气成游钟韵远。

机发于踵宝藏俱，神物护持胜事殊。更向僧房捉麈尾，令人欻忆聘君湖。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。